Klopjag op Iqbal Survé se kantoor gedoen | Netwerk24
09 Oktober 2019 16:10
'n Klopjag is Woensdag deur die Gedragsowerheid vir die Finansiële Sektor (FSCA) op die kantoor van die uitvoerende hoof van Independent Media Iqbal Survé gedoen.
Business Report wat deel van Independent Media is het net na 14:00 daaroor berig.
Die sakeman Iqbal Survé stel gedurende die jaar sy saak voor die kommissie van ondersoek oor die Openbare Beleggingskorporasie. Foto: Phill Magakoe
Die klopjag het net voor 09:00 Woensdagoggend begin.
Survé word aangehaal wat dié klopjag as 'n "visvang-ekspedisie" en 'n "intimidasie-taktiek" beskryf.
Die webtuiste berig volgens personeel het die FSCA saam die polisie op die kantore van Sekunjalo Holdings en African Equity Empowerment Investment (AEEI) sonder enige kennisgewing toegeslaan. Die kantore is in die hawe langs die V&A Waterfront geleë.
Hulle het probeer om skootrekenaars en ander rekenaars te konfiskeer.
Dit handel glo oor onreëlmatige handeldrywing in een van die maatskappye AYO waarin Survé belê is.
Ingesluit in die berig is 'n video van Survé wat aan die amptenare sê hy glo Pravin Gordhan, minister van openbare ondernemings, sit agter die klopjag, berig Fin24.
So is op Twitter na die video verwys.
"Julle gaan nie my skootrekenaar vat nie omdat daar vertroulike inligting op is," sê Survé in die video.
Hy beweer die klopjag is om "inligting te kry wat hulle het op Gordhan en die president (Cyril Ramaphosa) wat sy verslaggewers die naweek gaan publiseer".